Virallinen lehti nro C 104 , 06/04/1998 s. 0076



A4-0070/98 Päätöslauselma Euroopan rahapoliittisen instituutin kertomuksesta «Euroopan unionin jäsenvaltioiden oikeussäännösten lähentymisestä (tilanne elokuussa 1997)" (C4-0560/97) Euroopan parlamentti, joka - ottaa huomioon Euroopan rahapoliittisen instituutin kertomuksen (C4-0560/97), - ottaa huomioon 28. marraskuuta 1996 antamansa päätöslauselman, johon sisältyy Euroopan parlamentin EY:n perustamissopimuksen 109 j artiklan 2 kohdan mukainen lausunto valtion- tai hallitusten päämiesten kokoonpanossa kokoontuneen neuvoston tekemästä vuoden 1996 lähentymistä koskevasta päätöksestä ((EYVL C 380, 16.12.1996, s. 56.)) sekä rahapolitiikan vaikutuksista reaalitalouteen, inflaatioon, korkotasoon, kasvuun ja työllisyyteen Emun kolmannessa vaiheessa sekä lähentymisperusteiden taloudellisesta merkityksestä antamansa päätöslauselman ((EYVL C 380, 16.12.1996, s. 62.)), - ottaa huomioon 18. kesäkuuta 1996 ((EYVL C 198, 8.7.1996, s. 47.)) ja 10. kesäkuuta 1997 ((EYVL C 200, 30.6.1997, s. 32.)) antamansa päätöslauselmat Euroopan rahapoliittisen instituutin vuosikertomuksista 1995 ja 1996, - ottaa huomioon 10. kesäkuuta 1997 antamansa päätöslauselman Euroopan rahapoliittisen instituutin kertomuksesta «Yhteinen rahapolitiikka kolmannessa vaiheessa - toimintakehikon täsmentäminen» ((EYVL C 200, 30.6.1997, s. 35.)), - ottaa huomioon EY:n perustamissopimuksen määräykset, erityisesti 105, 107, 108 ja 109 j artiklan sekä pöytäkirjan nro 3 Euroopan keskuspankkijärjestelmän ja Euroopan keskuspankin perussäännöstä, - ottaa huomioon lähentymistä koskevat Euroopan rahapoliittisen instituutin kertomukset vuosilta 1995 ja 1996, - ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön (A4-0070/98), A. ottaa huomioon, että Euroopan keskuspankin (EKP) ja Euroopan keskuspankkijärjestelmän (EKPJ) perustavanluonteiset tehtävät ovat yhteisön rahapolitiikan määritteleminen ja toteuttaminen, valuuttamarkkinatoimien suorittaminen, jäsenvaltioiden virallisten valuuttavarantojen hallussapito ja hoito, maksujärjestelmien moitteettoman toiminnan edistäminen sekä myötävaikuttaminen pankkien ja rahoitusmarkkinoiden valvonnan moitteettomaan suorittamiseen ja rahoitusjärjestelmän vakauteen, B. ottaa huomioon EKP:n tehtävät ja velvollisuudet rahaliittoon kuulumattomien jäsenvaltioiden suhteen sekä sen suhteet maailmanlaajuisiin rahamarkkinoihin ja niiden instituutioihin, C. katsoo, että EY:n perustamissopimus ja EKPJ:n ja EKP:n perussääntö eivät edellytä kansallisten oikeussäännösten harmonisointia, vaan riittää, että poistetaan kansallisten ja yhteisön oikeussäännösten yhteensoveltumattomuus, minkä ansiosta kansalliset erikoispiirteet voivat säilyä, D. katsoo, että välttämättömät lainsäädäntömenettelyt kansallisten oikeussäännösten ja EY:n perustamissopimuksen yhteensoveltuvuuden varmistamiseksi on saatava valmiiksi viimeistään EKPJ:n perustamiseen mennessä, jotta täytetään 108 artiklan velvoitteet, E. ottaa huomioon jo aiemmin edellä mainitussa lähentymistä koskevasta päätöksestä 28. marraskuuta 1996 antamassaan päätöslauselmassa esittämänsä epäilyt «EKP:n institutionaalisesta epätasapainosta»; 1. Toteaa, että EKP:n ja EKPJ:n yhteisenä kiistattomana tehtävänä on yhtenäisestä eurooppalaisesta rahapolitiikasta päättäminen, sen toteuttaminen ja sen sopeuttaminen todelliseen taloudelliseen ja sosiaaliseen tilanteeseen; 2. Vaatii selvyyttä kansallisten keskuspankkien integroimiseen EKPJ:ään sekä kansallisille keskuspankeille jäävien tehtävien konkretisointia ja tarkentamista; 3. Vaatii EKPJ:n osana olevien kansallisten keskuspankkien institutionaalisen riippumattomuuden tulkintaa, johon kuuluvat myös neuvottelut ja vuoropuhelu muiden instituutioiden kanssa; 4. Katsoo, että kansallisten keskuspankkien ja niiden poliittisten instituutioiden välinen vuoropuhelu on sopusoinnussa EY:n perustamissopimuksen ja EKPJ:n perussäännön kanssa edellyttäen, että se ei johda kansallisten keskuspankkien päätöksentekoelinten jäsenten riippumattomuuden vaarantumiseen, ja edellyttäen, että EKP:n toimivaltuuksia, sen demokraattista vastuuta yhteisön tasolla sekä pääjohtajan erityisasemaa päätöksentekoelinten vastuullisena jäsenenä kunnioitetaan; 5. Toistaa edellä mainitussa ERI:n kertomuksesta yhtenäisestä rahapolitiikasta kolmannessa vaiheessa 10. kesäkuuta 1997 antamassaan päätöslauselmassa esitetyn kannan, jonka mukaan EY:n perustamissopimuksen 105 artiklan 1 kohdan sekä sen 2 artiklan kasvun, hyvinvoinnin, työllisyyden ja vakauden tavoitteiden noudattamisen on oltava tulevan rahapolitiikan kehikkona; 6. Vaatii määrittämään ERI:n Euroopan unionin jäsenvaltioiden oikeussäännösten lähentymistä koskevassa kertomuksessa myös EY:n perustamissopimuksen kanssa yhteensoveltuvat ja yhteensoveltumattomat määräykset kansallisten keskuspankkien tehtävistä; vaatii erityisesti konkreettista määritystä käsitteelle «este EKPJ:ään liittyvien tehtävien suorittamisessa»; 7. Ottaa huomioon, että ERI on jättänyt keskusteltaviksi tärkeitä alustavia tekstejä, joiden perusteella tuleva EKP voi päättää, mitä se pitää EY:n perustamissopimuksen kanssa yhteensoveltuvana tai yhteensoveltumattomana, kun on kyse «kirjanpitoa, tilintarkastusta, pääoman merkitsemistä, valuuttavarantosaamisten siirtoa ja rahoitustuloa koskevista määräyksistä»; 8. Odottaa ERI:ltä selvitystä myös niistä perusteista, joilla se arvioi yhteensoveltuvuuden tai yhteensoveltumattomuuden «lainsäädännön muiden alojen kanssa, joita siirtyminen toisesta kolmanteen vaiheeseen koskee»; 9. Kehottaa puhemiestään välittämään tämän päätöslauselman komissiolle, neuvostolle, ERI:n neuvostolle, jäsenvaltioiden parlamenteille ja kansallisille keskuspankeille.